USKORO U WASHINGTONU MEDJUNARODNI ŠPIJUNSKI MUZEJ. 17/7/02 - 2002-07-17
Muzej posvećen špijunaži - u gradu u kojem, kako kažu, ima više špijuna nego turista.
Uz obećanje da će svojom postavkom konačno otkriti tajne o tome kako su špijuni pomogli u oblikovanju istorije, u petak će vrata posjetiocima, ovdje u Washingtonu, otvoriti Medjunarodni Špijunski Muzej. U gradu u kojem su špijuni, kako kažu, brojniji od turista i u kojem medju turističke atrakcije spada i takozvana Špijunska Turneja - koju vodi jedan bivši ruski obavještajac - otvara se i Medjunarodni Špijunski Muzej. Medju 600 eksponata, na posebnom se mjestu nalazi čuveni automobil, još čuvenijeg filmskog špijuna, agenta 007, Jamesa Bonda. Uz ovo odavanje počasti junaku Flemingovih romana, muzejska zbirka obuhvata brojne autentične špijunske rekvizite iz vremena Prvog, Drugog i Hladnog rata, kao i dokumentaciju vezanu za djelatnost poznatih špijuna, sve do tek nedavno razotkrivenog Roberta Hanssena. Posebnom dragocjenošću muzej smatra originalno pismo oca američke nacije Georgea Washingtona, jednim dijelom ispisano takozvanom nevidljivom tintom. Uz pomoć ovakvih pisama, Washington je ulazio u trag i razotkrivao špijune, postavljajući im zamke. Osnivači muzeja nadaju se će on otkriti jednu novu prespektivu istorije koja do sada nije bila previše vidjena. Izvršni direktor muzeja, Peter Earnest, kaže da su ljudi u mnogo slučajeva svjesni nekog istorijskog dogadjaja, ali ne znaju za neke stvari koje su se odvijale iza scene i koje su bitno uticale na te dogadjaje. - Upamtite, u špijunažu često ulaze ljudi koji bi - da mijenjaju svijet, da mijenjaju istoriju, kaže gospodin Earnest. Medju najznačajnijim ekspertima - saradnicima muzeja je i bivši ruski špijun, nekadašnji šef kontraobavještajne službe KGB-a, Oleg Kalugin, koji je nekada djelovao i ovdje u Washingtonu. On smatra da je obavještajni rad od presudnog značaja za opstanak neke zemlje, kako nekada, tako i sada. - Nedavni dogadjaji u svijetu, zajedno sa 11. septembrom, naglašava on, ponovo su podcrtali potrebu za dobrom obavještajnom i kontraobavještajnom službom. Sjedinjene Države su dugo bile izolirane od svjetskih dešavanja, ali danas kad je ova zemlja napadnuta, dobra obavještajna aktivnost je jednostavno pitanje osnovnog preživljavanja, kaže bivši ruski špijun, a sada državljanin Sjedinjenih Država, Oleg Kalugin. Pripreme za otvaranje ovog muzeja trajale su sedam godina , a troškovi, zajedno sa zgradom, popeli su se do 38 miliona dolara.